Verlaag wettige limiete vir bloedalkoholvlakke, vra ministerArgieffoto Die minister van vervoer, Dipuo Peters, het vandag aangekondig dat die wettige bloedalkoholvlak vir motorbestuurders dalk drasties verlaag kan word. Peters het die media vandag oor padveiligheid toegespreek en verskeie maatreëls wat ondersoek word om die sterftesyfer op Suid-Afrika se paaie te probeer verlaag, bekendgemaak. Een van die wysigings aan die Nasionale Padverkeerswet wat deur die regering ondersoek word, sal beteken dat die wettige bloedalkoholvlak vir motorbestuurders van 0,05g per 100 ml bloed (0,05%) na 0,02g per 100 ml bloed (0,02%) verlaag sal word. Bestuurders wat openbare vervoerdienste bied en vragmotorbestuurders mag egter geen alkohol gebruik nie. Nog ŉ aanpassing wat oorweeg word, is dat bestuurders wat vir die eerste keer aansoek doen vir ŉ bestuurslisensie, dié lisensie eers net vir ŉ proeftydperk van twee jaar kan bekom. Peters het beklemtoon dat Suid-Afrika se wette en die gepaardgaande strawwe wat opgelê kan word, moet help om Suid-Afrikaanse motorbestuurders se gedrag te verander.